## El Consell aprova convenis per a finançar les càtedres de desenrotllament sostenible de les cinc universitats públiques valencianes

*** L’objectiu consistix a desenrotllar activitats d’investigació, formació i difusió en àrees clau dels Objectius de Desenrotllament Sostenible de Nacions Unides
* La Generalitat assigna una ajuda de 35.000 euros a cada universitat per a l’exercici 2024**

El Consell ha aprovat convenis de col·laboració entre la Generalitat i cada una de les universitats públiques de la Comunitat Valenciana per a finançar les seues respectives càtedres de desenrotllament sostenible durant 2024.

L’objectiu d’estos convenis és desenrotllar activitats d’investigació, formació i difusió en àrees clau de l’Agenda 2030 de Nacions Unides a través d’estes càtedres universitàries, de manera que puguen contribuir a orientar les polítiques públiques d’inclusió social i lluita contra la pobresa.

En eixe sentit, la Generalitat finança amb 35.000 euros les activitats desenrotllades per cada una de les càtedres de la Universitat de València, la Universitat Politècnica de València, la Universitat Jaume I de Castelló, la Universitat d’Alacant i la Universitat Miguel Hernández d’Elx.

La càtedra de Desenrotllament Sostenible de la Universitat de València farà un estudi sobre l’impacte econòmic de la nova llei de renda valenciana d’inclusió, que està acabant de preparar la Vicepresidència i Conselleria de Servicis Socials, Igualtat i Vivenda, així com sobre fórmules econòmiques de caràcter social per al desenrotllament de l’incentiu a l’ocupació.

Per la seua part, la Universitat Politècnica de València durà a terme una investigació sobre les mesures de protecció social, en un context de desastres climàtics, enfocades a les persones que es troben en extrema vulnerabilitat.

La càtedra de la Universitat Jaume I de Castelló s’encarregarà d’elaborar un programa per a la millora de les aliances entre les entitats del tercer sector i les empreses, amb vista a millorar l’ocupabilitat de les persones que perceben prestacions socials.

Quant a la Universitat d’Alacant, a través de la seua càtedra de Desenrotllament Sostenible, elaborarà propostes programàtiques per a la millora de la cooperació per al desenrotllament en matèria de polítiques institucionals, per a treballar la cooperació tècnica entre l’Administració valenciana i els països de Mauritània i el Senegal en el marc de la immigració irregular.

La Universitat Miguel Hernández d’Elx se centrarà mitjançant la seua càtedra en el desenrotllament d’un programa d’inclusió social sobre l’accés a una alimentació saludable per a les famílies en situació de vulnerabilitat de la Comunitat Valenciana, de cara a la seua implementació per la Generalitat.

Fecha: 12/11/2024